Vruntlike grote tovoren unde vormeghenheit alles gudes. Erwerdighen borghermester unde rad dar (!) stat van Revel. Juwen breff hebbe ich wol vornomen etc., dar jw ersamicheit wol inne roret, alz dat ich begerende were en edder twe an my to sendende umme twygdracht, de wy hebben under enander etc. Des leve jw to wetende, wes her Kost van Borsten, borghermester dar stat van Revel, unde ich tosamende ghespreken hebben, dat is her Kost wol witlicht, wes wy tosamende spreken to Sandhaffn, alz dat van den artikilin, dar hir vorghescreven stat etc. Hyrumme denkit jw ersamicheit hir jemant an my to sendende, so is dat nutte unde dunkit my gud syn, dat gy her Kost van Borsten unde darto ander gude lude, de recht unde unrecht vornemen kunnen, [hir senden]. Jo mer guder lude, jo my levir is, went al myne sache ut handin gheghan was unde let al myn recht unde unrecht by den erwerdighen kumptur van Revel unde by den erboren ritter her Otto Brakel unde knechte, de dar mede weren, des ich noch altiid begherende sy; in wylken sachen, dar ich recht an hebbe, dat erkent gude lude wol etc. Item so roret wol jw ersamicheit in juwen breffve, den gy my sand hebben, umme velicheit, des doch nycht not an were‘ wes ich ghesproken hebbe, dat wyl ich wol vulkomlichen holden, velicht aff unde to, livis unde gudes, vor my unde vor alle deghenne, de dar doen unde laten willen umme mynen willen etc. Item so seghe ich gerna, dat myn wert Tydeke van der Osten medeqwemme, ifft jw dat wille were. Hirmede syt Gode bevolen alweldich to langhen zalighen tyden. Ghescreven to Wiborgh des mandages na sunte Margreten dage anno Domini 31° jar etc. Her Kristern Niclisson ritter, hovetman to Wiborgh.